ШАРЛ БОДЛЕР
Покана за пътешествие

Любима, ела, мечтай
 до мене за онзи край,
където ме всичко привлича.
Наслада е любовта,
 наслада е и смъртта
в страната, която на тебе прилича.
Там влажни слънца блестят
 и опиянен духът
лети в небесата сред бездни сияйни:
 в неверните ти очи
 тъй грее в сълзи, в лъчи
и чарът на тъмните тайни. 

Там всичко е блясък и красота,
покой и наслада от любовта.

В дома на свойте мечти
 ще видиш мебели ти,
полирани от вековете,
 ще чувстваш, стаила дъх,
  как амбра упоен лъх
примесва с дъха на невиждано цвете.
 Бездънни огледала,
  тавани в злато, кресла —
скъп източен блясък духа ще опива;
с потаен, сладостен глас
ще влива всичко край нас
в душата печал мълчалива.

 Там всичко е блясък и красота,
покой и наслада от любовта.

 Виж само: всеки канал
от блясъци е прелял
и кораби спят на вълните;
за тебе, любима, тук
 дошли от север и юг —
дано пъстротата им развесели те…
 Да, залезът пак обля
 канали, стрехи, поля
и всичко блести в хиацинти и злато.
 И дълго ще гледаш ти
  сияние как трепти,
над топлата вечер разлято.

Там всичко е блясък и красота,
покой и наслада от любовта.

